– У нас велізарны фонд – каля 5 тысяч кніжак, і перад кожным выездам ён абнаўляецца і папаўняецца выданнямі з агульнага фонду ЦБС з улікам папярэдніх заявак чытачоў. А патрэбы самыя разнастайныя. Некаторыя жадаюць прачытаць кнігі свайго дзяцінства, а іх ужо немагчыма знайсці ва ўсёй сістэме. Чытаюць казкі, творы беларускіх аўтараў, савецкую і замежную літаратуру. Цікавяцца і спецыфічнай літаратурай: па рыбалоўстве, пчалярстве, кулінарыі, шыцці і вязанні, дызайне, народнай медыцыне і развядзенні свойскай жывёлы. Вялікі попыт на духоўную літаратуру. Наогул, у кожнага свой густ: камусьці больш падабаецца У.Колінз, камусьці – Ю.Шылава. А чытачоў шмат, летам дзеці на канікулы прыязджаюць, дачнікі адпачываюць, а зімой сельскія жыхары з кнігай бавяць доўгія вечары. І наогул, у мяне што ні чытач, то нейкі талент.